İyulun 15-də Tovuz Rayon İcra Hakimiyyətində cari ilin altı ayının sosial-iqtisadi inkişafının yekunları və qarşıda duran vəzifələrlə bağlı geniş tərkibdə şura iclası keçirilib. Yığıncaqda rayon icra hakimiyyətinin başçısı Tofiq Zeynalov hesabat məruzəsi ilə çıxış edib. Məruzədə qeyd olunub ki, cari ilin fevral ayının 16-da Prezident İlham Əliyevin rayona səfəri zamanı bir sıra obyektlərlə yanaşı, açılışını etdiyi Tovuzçay su anbarının istifadəyə verilməsi əkin sahələrinin xeyli artırılmasına gətirib çıxarıb. Əlverişli mühit, yeni iqtisadi şəraitə uyğun nəzərdə tutulan tədbirlər kənd təsərrüfatı məhsulları istehsal edən iri təsərrüfatların yaradılmasına səbəb olub. Bu təsərrüfatlarda 100 hektarlarla taxıl, kartof, şəkər çuğunduru, bostan bitkiləri əkilib. Cari ilin məhsulu üçün 26439 hektar sahədə əkin aparılıb ki, bu, əvvəlki illə müqayisədə 1287 hektar çoxdur. Ötən illə müqayisədə kartof əkini sahələri 529 hektar, dənli bitkilər əkini 439 hektar, tərəvəz əkini 45 hektar, günəbaxan əkini 93 hektar, yem bitkilərinin əkin sahələri isə 38 hektar genişləndirilib.Bildirilib ki, cari ilin birinci rübündə kənd təsərrüfatı sahəsində məhsul buraxılışı 2,7 faiz artıb. Bu dövrdə rayonda 32 min 672 ton taxıl, 5574 ton kartof, 7495 ton tərəvəz, 1950 ton meyvə və giləmeyvə istehsal olunub. Kartof məhsulunun keyfiyyətli şəkildə istehlakçıya çatdırılması üçün hər birinin tutumu 3000 ton olan iki soyuducu kameranın inşasına başlanılıb. Bu kameralardan birinin bu il istismara verilməsi gözlənilir.